NÁVRH

ZÁKON

z ......... 2003,

ktorým sa mení a dopĺňa zákon č. 446/2002 Z. z. o vzájomnej pomoci pri vymáhaní niektorých finančných pohľadávok

    Národná rada Slovenskej republiky sa uzniesla na tomto zákone:

Čl. 1

  Zákon č. 446/2002 Z. z. o vzájomnej pomoci pri vymáhaní niektorých finančných pohľadávok sa mení a dopĺňa takto:

1. V § 1 písm. b) sa vypúšťajú slová „k Európskym spoločenstvám a“.

2. V § 2 sa za písmeno b) vkladá nové písmeno c), ktoré znie:
„c) zmluvným štátom štát, ktorý sa zúčastňuje na pomoci pri vymáhaní pohľadávky,“. 

Doterajšie písmeno c) sa označuje ako písmeno d).

3. V poznámke pod čiarou k odkazu 1 sa vypúšťa čiarka a citácia „zákon č. 440/2000 Z. z. o správach finančnej kontroly v znení neskorších predpisov“. 

4. § 3 znie: 
„(1) Pomoc pri vymáhaní pohľadávky sa vzťahuje na pohľadávky, ktoré vznikli v súvislosti
a) s daňou z príjmov2),
b) s daňou z prevodu a prechodu nehnuteľností3), 
c) s daňou z nehnuteľností3a),
d) s daňou z pridanej hodnoty4),
e) so spotrebnou daňou z liehu5), spotrebnou daňou z vína6), spotrebnou daňou z piva7), 
    spotrebnou daňou  z tabakových výrobkov 8) a spotrebnou daňou z minerálneho oleja9),
f) s clom a inými platbami vyberanými pri dovoze a vývoze tovaru10),
g) so sankciami a nákladmi spojenými s vymáhaním pohľadávky podľa písmen a) až f),
h) s rovnakými alebo podobnými  pohľadávkami iných štátov, ako sú uvedené v písmenách a) 
    až g),
i) s daňami neuvedenými v písmenách a) až e), ktoré sú ustanovené v inom štáte, vrátane 
   sankcií, ktoré sa vzťahujú k týmto daniam, 
j) s clami a inými platbami vyberanými pri dovoze a vývoze tovaru, ktoré sú ustanovené 
   v inom štáte, vrátane sankcií, ktoré sa vzťahujú k týmto clám a iným platbám.
  (2) Ministerstvo oznámi príslušným úradom zmluvných štátov a komisii Európskych spoločenstiev, že je príslušným orgánom Slovenskej republiky oprávneným poskytovať, požadovať alebo prijímať pomoc pri vymáhaní pohľadávky. Rovnako oznamuje aj ustanovenie nových daní, zmenu doterajších daní, zrušenie doterajších daní a dátum účinnosti zákonov, ktoré ustanovujú nové dane, menia alebo zrušujú doterajšie dane.“.

  Poznámky pod čiarou k odkazom 2 až 10 znejú:
„2) Zákon č. .../2003 Z. z. o dani z príjmov.
3) Zákon č. .../2003 Z. z. o dani z prevodu a prechodu nehnuteľností.
3a) Zákon Slovenskej národnej rady  č. 317/1992 Zb. o dani z nehnuteľností v znení 
     neskorších predpisov.
4) Zákon č. .../2004 Z. z. o dani z pridanej hodnoty.
5) Zákon č. .../2004 Z. z. o spotrebnej dani z liehu a o zmene a doplnení zákona č. 467/2002 
    Z. z. o výrobe a uvádzaní liehu na trh v znení zákona č. 211/2003 Z. z.
6) Zákon č. .../2004 Z. z. o spotrebnej dani z vína.
7) Zákon č. .../2004 Z. z. o spotrebnej dani z piva.
8) Zákon č. .../2004 Z. z. o spotrebnej  dani  z tabakových výrobkov.
9) Zákon č. .../2004 Z. z. o spotrebnej dani z minerálneho oleja.
10) Zákon č. .../2004 Z. z. Colný zákon.“.

5. Poznámka pod čiarou k odkazu 11 znie:
„11) Napríklad zákon Slovenskej národnej rady č. 511/1992  Zb. o správe daní a poplatkov 
        a o zmenách v sústave územných finančných orgánov v znení neskorších predpisov, 
        zákon č. 71/1967  Zb. o správnom konaní (správny poriadok) v znení neskorších 
        predpisov, zákon č. .../2004 Z. z. Colný zákon.“.

6. § 5 vrátane nadpisu znie:

„§ 5
Informácie potrebné na vymáhanie pohľadávky

  (1) Ak ministerstvo žiada o informácie potrebné na vymáhanie pohľadávky príslušný úrad zmluvného štátu, podáva žiadosť o poskytnutie informácií potrebných na vymáhanie pohľadávky (ďalej len „žiadosť o poskytnutie informácií“) podľa vzoru uvedeného v prílohe č. 1.
  (2) Ministerstvo poskytne príslušnému úradu zmluvného štátu informácie potrebné na vymáhanie  pohľadávky len na základe jeho žiadosti o poskytnutie informácií. 
  (3) Ministerstvo poskytne príslušnému úradu zmluvného štátu informácie potrebné na vymáhanie pohľadávky, ak žiadosť o poskytnutie informácií obsahuje 
a) názov a adresu príslušného úradu zmluvného štátu, ktorý žiada o poskytnutie informácií 
    potrebných na vymáhanie pohľadávky, 
b) meno a priezvisko fyzickej osoby oprávnenej konať za príslušný úrad zmluvného štátu a jej 
    funkciu,
c) dátum a miesto odoslania žiadosti o poskytnutie informácií a číslo spisu príslušného úradu 
    zmluvného štátu, ktorý žiada o poskytnutie informácií potrebných na vymáhanie 
    pohľadávky,
d) názov a adresu príslušného úradu zmluvného štátu, ktorý bol požiadaný o poskytnutie 
    informácií potrebných na vymáhanie pohľadávky, 
e) meno, priezvisko, dátum a miesto narodenia fyzickej osoby alebo obchodné meno 
    právnickej osoby, ktorá je dlžníkom (ďalej len „dlžník“) a adresu trvalého pobytu 
    alebo sídlo dlžníka,
f) meno, priezvisko, dátum a  miesto narodenia fyzickej osoby alebo obchodné meno 
    právnickej osoby, ktorá má v držbe aktíva11a) dlžníka, adresu trvalého pobytu alebo sídlo 
    tejto osoby,
g) identifikáciu pohľadávky a jej výšku, 
h) lehotu na vymáhanie pohľadávky, 

i) požadované informácie potrebné na vymáhanie pohľadávky,
j) iné údaje nevyhnutné na vybavenie žiadosti o poskytnutie informácií,
k) názov a adresu iného príslušného úradu zmluvného štátu, ktorému bola žiadosť o  
    poskytnutie  informácií zaslaná, 
l) podpis osoby oprávnenej konať za príslušný úrad zmluvného štátu a odtlačok úradnej 
   pečiatky príslušného úradu zmluvného štátu, ak žiadosť o poskytnutie informácií nemôže 
   byť zaslaná elektronickými prostriedkami so zaručeným elektronickým podpisom11b).
  (4) Ak žiadosť o poskytnutie informácií neobsahuje náležitosti podľa odseku 3, ministerstvo vyzve príslušný úrad zmluvného štátu, aby svoju žiadosť v určenej lehote doplnil; ak  príslušný úrad zmluvného štátu žiadosť o poskytnutie informácií v určenej lehote nedoplní, ministerstvo je oprávnené takúto žiadosť odmietnuť. Ministerstvo môže požiadať príslušný úrad zmluvného štátu o poskytnutie dodatočných informácií, ak je to potrebné na vybavenie žiadosti o poskytnutie informácií.
  (5) O prijatí žiadosti o poskytnutie informácií ministerstvo zašle príslušnému úradu zmluvného štátu potvrdenie o prijatí žiadosti o poskytnutie informácií podľa vzoru uvedeného v prílohe č. 2, najneskôr do siedmich dní odo dňa jej prijatia.  
  (6) Ministerstvo je oprávnené odmietnuť žiadosť o poskytnutie informácií, ak
 a) ide o vymáhanie pohľadávky, ktorú v Slovenskej republike nie je oprávnený vymáhať vymáhajúci úrad alebo nie je oprávnený požadovanú informáciu získať, alebo ju nemôže poskytnúť na účely tohto zákona,
 b) by jej poskytnutie viedlo k vyzradeniu obchodného tajomstva12), k porušeniu daňového tajomstva13) a bankového tajomstva14) alebo ak by jej poskytnutie viedlo k vyzradeniu utajovanej skutočnosti podľa osobitného predpisu15), alebo ak by bolo inak v rozpore s verejným poriadkom,
c) príslušný úrad zmluvného štátu podľa práva svojho štátu nie je oprávnený rovnakú informáciu poskytnúť.
  (7) Ministerstvo oznámi príslušnému úradu zmluvného štátu opatrenia vykonané na  základe jeho žiadosti o poskytnutie informácií najneskôr do šiestich mesiacov odo dňa prijatia takejto žiadosti. Ministerstvo poskytne príslušnému úradu zmluvného štátu požadované informácie potrebné na vymáhanie pohľadávky bezodkladne po ich získaní. Ak niektoré z požadovaných informácií nemožno získať v primeranej lehote, ministerstvo o tom informuje príslušný úrad zmluvného štátu s uvedením dôvodov.
  (8) Ministerstvo pokračuje v získavaní informácií potrebných na vymáhanie pohľadávky, ak  nová žiadosť o poskytnutie informácií je príslušným úradom zmluvného štátu podaná do dvoch mesiacov odo dňa prijatia poskytnutých informácií; na túto žiadosť sa vzťahujú ustanovenia  tohto zákona o žiadosti o poskytnutie informácií.
  (9) Ministerstvo nezačne alebo prestane poskytovať informácie potrebné na vymáhanie pohľadávky, ak od príslušného úradu zmluvného štátu obdrží písomné späťvzatie žiadosti o poskytnutie informácií.“.

  Poznámky pod čiarou k odkazom 11a a 11b znejú:
„11a) § 2 zákona č. 431/2002 Z. z. o účtovníctve.
 11b) Zákon č. 215/2002 Z. z. o elektronickom podpise a o zmene a doplnení niektorých           
         zákonov.“.

7. Za § 5 sa vkladá § 5a, ktorý vrátane nadpisu znie:

„§ 5a
Žiadosť o doručenie písomností 

  (1) Ak ministerstvo žiada o doručenie ním vydaných rozhodnutí a iných dokladov vzťahujúcich sa k vymáhaniu pohľadávky (ďalej len „písomnosti“) dlžníkovi alebo osobe uvedenej v odseku 3 písm. f), podáva žiadosť o doručenie písomností podľa vzoru uvedeného v prílohe č. 3.
  (2) Ministerstvo doručí písomnosti vydané príslušným úradom zmluvného štátu dlžníkovi alebo osobe uvedenej v odseku 3 písm. f) len na základe žiadosti o doručenie písomností. 
  (3) Ministerstvo doručí písomnosti vydané príslušným úradom zmluvného štátu, ak žiadosť o doručenie písomností obsahuje 
a) názov a adresu príslušného úradu zmluvného štátu, ktorý žiada o doručenie písomností, 
b) meno a priezvisko fyzickej osoby oprávnenej konať za príslušný úrad zmluvného 
    štátu a jej funkciu,
c) dátum a miesto odoslania žiadosti o doručenie písomností a číslo spisu príslušného úradu 
    zmluvného štátu, ktorý žiada o doručenie písomností,
d) názov a adresu príslušného úradu zmluvného štátu, ktorý bol požiadaný o doručenie 
     písomností,
e) meno, priezvisko, dátum a miesto narodenia alebo obchodné meno dlžníka, ktorému majú 
    byť písomnosti doručené, adresu trvalého pobytu alebo sídlo dlžníka, 
f) meno, priezvisko, dátum a miesto narodenia fyzickej osoby alebo obchodné meno  
   právnickej osoby, ktorá má v držbe aktíva11a) dlžníka, adresu trvalého pobytu alebo sídlo 
   tejto osoby,
g) druh a predmet písomností, ktoré majú byť doručené,
h) identifikáciu pohľadávky a jej výšku,  
i) lehotu na doručenie písomností, 
j) iné údaje nevyhnutné na vybavenie žiadosti o doručenie písomností,
k) odkazy na právne predpisy, ktoré ustanovujú postup pri napadnutí pohľadávky, alebo 
   pri vymáhaní pohľadávky, 
l) podpis osoby oprávnenej konať za príslušný úrad zmluvného štátu a odtlačok úradnej 
    pečiatky príslušného úradu zmluvného štátu.
  (4) Žiadosť o doručenie písomností sa zasiela v dvoch vyhotoveniach spolu s dvomi vyhotoveniami písomností, ktorých doručenie sa požaduje. 
  (5) Ak žiadosť o doručenie písomností neobsahuje náležitosti podľa odseku 3, ministerstvo vyzve príslušný úrad zmluvného štátu, aby ju v určenej lehote doplnil; ak príslušný úrad zmluvného štátu žiadosť o doručenie písomností v určenej lehote nedoplní, ministerstvo je oprávnené ju odmietnuť. Ministerstvo môže požiadať príslušný úrad zmluvného štátu o poskytnutie dodatočných informácií, ak je to potrebné na vybavenie žiadosti o doručenie písomností, pričom musí byť dodržaná lehota podľa odseku 3 písm. i).
  (6) O prijatí žiadosti o doručenie písomností ministerstvo zašle príslušnému úradu zmluvného štátu potvrdenie o prijatí žiadosti o doručenie písomností podľa vzoru uvedeného v prílohe č. 4, najneskôr do siedmich dní odo dňa jej prijatia. 
  (7) Ak žiadosť o doručenie písomností obsahuje náležitosti podľa odseku 3, ministerstvo bezodkladne  po  jej  prijatí  doručí  písomnosti  dlžníkovi  alebo  osobe  uvedenej  v  odseku 3 písm. f) podľa osobitného zákona15a).

  (8) Ministerstvo po doručení písomností dlžníkovi alebo osobe uvedenej v odseku 3 písm. f) zašle príslušnému úradu zmluvného štátu jedno vyhotovenie žiadosti o doručenie písomností spolu s oznámením o doručení písomností podľa vzoru uvedeného v prílohe č. 5, v ktorom uvedie dátum doručenia písomností, spôsob doručenia písomností a ak písomnosti neboli doručené,  dôvody, pre ktoré neboli doručené.

  Poznámka pod čiarou k odkazu 15a znie:
„15a) § 17 zákona Slovenskej národnej rady č. 511/1992 Zb. v znení neskorších predpisov.“.

8. § 6 vrátane nadpisu znie:

„Vymáhanie pohľadávky

§ 6
Žiadosť o vymáhanie pohľadávky

  (1) Ak ministerstvo žiada o vymáhanie pohľadávky príslušný úrad zmluvného štátu, podáva žiadosť o vymáhanie pohľadávky podľa vzoru uvedeného v prílohe č. 6.
  (2) Ministerstvo zabezpečí vymáhanie pohľadávky príslušného úradu zmluvného štátu len na základe jeho žiadosti o vymáhanie pohľadávky.  
  (3) Ministerstvo zabezpečí vymáhanie pohľadávky, ak žiadosť o vymáhanie pohľadávky obsahuje 
a) názov  a adresu príslušného úradu zmluvného štátu, ktorý žiada o vymáhanie pohľadávky,
b) meno a priezvisko fyzickej osoby oprávnenej konať za príslušný úrad zmluvného štátu 
    a jej funkciu,
c) dátum a miesto odoslania žiadosti o vymáhanie pohľadávky a číslo spisu príslušného úradu 
    zmluvného štátu, ktorý žiada o vymáhanie pohľadávky,
d) názov a adresu príslušného úradu zmluvného štátu, ktorý bol požiadaný o vymáhanie 
    pohľadávky,
e) meno, priezvisko, dátum a miesto narodenia alebo obchodné meno dlžníka, adresu
    trvalého pobytu alebo sídlo dlžníka,
f) meno, priezvisko, dátum a miesto narodenia fyzickej osoby alebo obchodné meno  
    právnickej osoby, ktorá má v držbe aktíva11a) dlžníka, adresu trvalého pobytu alebo sídlo 
    tejto osoby,
g) identifikáciu pohľadávky a jej výšku, 
h) informáciu o lehote, v ktorej sa premlčí právo vymáhať pohľadávky,
i) údaje o povolenom odklade zaplatenia vymáhanej pohľadávky alebo o povolenej platbe 
    v splátkach,
j) bankové spojenie vrátane čísla účtu, na ktorý má ministerstvo poukázať vymoženú 
   pohľadávku, 
k) dátum doručenia písomností dlžníkovi alebo osobe uvedenej v písmene f), 
l) podpis osoby oprávnenej konať za príslušný úrad zmluvného štátu a odtlačok úradnej 
     pečiatky príslušného úradu zmluvného štátu.
  (4) Prílohou žiadosti o vymáhanie pohľadávky sú
 a) písomnosti s vyznačením ich právoplatnosti a vykonateľnosti alebo ich úradne 
     osvedčená kópia,
 b) iné doklady nevyhnutné na vymáhanie pohľadávky.
  (5) Žiadosť o vymáhanie pohľadávky sa môže týkať viacerých pohľadávok dlžníka alebo osoby uvedenej v odseku 3 písm. f).
  (6) Ak žiadosť o vymáhanie pohľadávky neobsahuje náležitosti podľa odsekov 3 a 4, ministerstvo vyzve príslušný úrad zmluvného štátu, aby svoju žiadosť v určenej lehote doplnil; ak príslušný úrad zmluvného štátu žiadosť o vymáhanie pohľadávky  v určenej lehote nedoplní, ministerstvo je oprávnené ju odmietnuť. Ministerstvo môže požiadať príslušný úrad zmluvného štátu o poskytnutie dodatočných informácií, ak je to potrebné na vybavenie žiadosti o vymáhanie pohľadávky. 
  (7) O prijatí žiadosti o vymáhanie pohľadávky ministerstvo zašle príslušnému úradu zmluvného štátu potvrdenie o prijatí žiadosti o vymáhanie pohľadávky podľa vzoru uvedeného v prílohe č. 7, najneskôr do siedmich dní odo dňa jej prijatia.  
  (8) Ministerstvo je oprávnené odmietnuť žiadosť o vymáhanie pohľadávky, ak
a) by vymáhanie pohľadávky vzhľadom na situáciu dlžníka alebo osoby uvedenej v odseku 3 
    písm. f) viedlo k jeho vážnym ekonomickým alebo sociálnym problémom,
b) výška pohľadávky, o ktorej vymáhanie sa  žiada, je nižšia ako 1 500 EUR.
  (9) Ministerstvo na základe žiadosti o vymáhanie pohľadávky zabezpečí vymáhanie pohľadávky podľa osobitného zákona13), ak žiadosť o vymáhanie pohľadávky obsahuje, okrem náležitostí podľa odseku 3, aj prehlásenie príslušného úradu zmluvného štátu, že 
a) písomnosti nie sú v zmluvnom štáte napadnuté opravnými prostriedkami s výnimkou podľa 
    § 8 ods. 1 a 
b) vymáhanie pohľadávky bolo v zmluvnom štáte vykonané, avšak neviedlo k plnej úhrade 
     pohľadávky.“.

9. Za § 6 sa vkladá § 6a, ktorý vrátane nadpisu znie:

„§ 6a
Postup pri vymáhaní pohľadávky

  (1) Pohľadávka iného zmluvného štátu sa vymáha rovnako ako pohľadávka Slovenskej republiky; pohľadávka iného zmluvného štátu sa  vymáha v slovenskej mene. 
  (2) Písomnosti vydané podľa práva zmluvného štátu sa považujú za písomnosti vydané podľa právneho poriadku Slovenskej republiky, ak ďalej nie je ustanovené inak.
  (3) Ak je písomnosti podľa odseku 2 potrebné podľa právneho poriadku Slovenskej republiky doplniť alebo nahradiť inými písomnosťami, doplnenie alebo nahradenie týchto písomností zabezpečí ministerstvo v lehote do troch mesiacov odo dňa prijatia žiadosti o vymáhanie pohľadávky. Ak uvedenú lehotu nie je možné dodržať, o dôvodoch jej predĺženia ministerstvo písomne informuje príslušný úrad zmluvného štátu, a to najneskôr do siedmich dní odo dňa uplynutia tejto lehoty.
  (4) Ak ministerstvu bolo doručené oznámenie príslušného úradu zmluvného štátu, dlžníka  alebo osoby uvedenej v § 6 ods. 3 písm. f) o tom, že vymáhaná pohľadávka alebo písomnosť je spornou, ministerstvo postupuje podľa § 8 s výnimkou žiadosti príslušného úradu zmluvného štátu o pokračovanie vo vymáhaní pohľadávky.
  (5) Ak ministerstvo nepostupuje podľa § 8, informuje o tom príslušný úrad zmluvného štátu najneskôr do jedného mesiaca odo dňa prijatia oznámenia podľa odseku 4.
  (6) Informácie a písomnosti ministerstvo bezodkladne doručí vymáhajúcemu úradu. Vymáhajúci úrad je v súvislosti s vymáhaním pohľadávky oprávnený požadovať dodatočné informácie a písomnosti prostredníctvom ministerstva. 
  (7) Na žiadosť ministerstva je vymáhajúci úrad povinný bezodkladne informovať ministerstvo o úkonoch vykonaných na účely vymáhania pohľadávky.
  (8) Ministerstvo každých šesť mesiacov odo dňa prijatia žiadosti o vymáhanie pohľadávky informuje príslušný úrad zmluvného štátu o výsledkoch vymáhania pohľadávky.  
  (9) Ministerstvo môže povoliť dlžníkovi alebo osobe uvedenej v § 6 ods. 3 písm. f) odklad zaplatenia vymáhanej pohľadávky alebo jej zaplatenie v splátkach len so súhlasom   príslušného úradu zmluvného štátu. Po dobu odkladu zaplatenia vymáhanej pohľadávky alebo jej splácania v splátkach je dlžník alebo osoba uvedená v § 6 ods. 3 písm. f) povinná platiť úrok, ktorý prináleží zmluvnému štátu, ktorý o vymáhanie pohľadávky požiadal.  
  (10) Vymáhajúci úrad povolí odloženie výkonu exekúcie podľa osobitného predpisu17) so  súhlasom príslušného úradu zmluvného štátu.
  (11) Ak nie je pohľadávka alebo jej časť vymožená do jedného roka odo dňa potvrdenia prijatia žiadosti o vymáhanie pohľadávky, ministerstvo bezodkladne písomne informuje príslušný úrad zmluvného štátu o dôvodoch a o doteraz vykonaných úkonoch na účely vymáhania pohľadávky.
  (12) Ministerstvo pokračuje vo vymáhaní pohľadávky na základe žiadosti o vymáhanie pohľadávky príslušného úradu zmluvného štátu podanej do dvoch mesiacov odo dňa prijatia informácie podľa odseku 8, ak suma pohľadávky nie je nižšia ako 1 500 EUR; na túto žiadosť sa vzťahujú ustanovenia tohto zákona o žiadosti o vymáhanie pohľadávky. 
  (13) Pri zmene sumy vymáhanej pohľadávky, ktorá znamená jej zníženie, ministerstvo pokračuje v jej vymáhaní na základe písomnej informácie príslušného úradu zmluvného štátu a  novej písomnosti vydanej príslušným úradom zmluvného štátu v súvislosti s touto zmenou. Ak už bola vymožená suma pohľadávky na základe žiadosti o vymáhanie pohľadávky a vymožené finančné prostriedky neboli ešte poukázané na účet príslušnému úradu zmluvného štátu, ministerstvo rozdiel sumy vymoženej  pohľadávky  a  zníženej sumy pohľadávky vráti dlžníkovi alebo osobe uvedenej v § 6 odseku 3 písm. f).
  (14) Ak zmena sumy vymáhanej pohľadávky znamená jej zvýšenie, ministerstvo pokračuje v jej vymáhaní na základe novej žiadosti o vymáhanie pohľadávky; na túto žiadosť sa vzťahujú ustanovenia tohto zákona o žiadosti o vymáhanie pohľadávky. 
  (15) Na prepočet zmenenej sumy vymáhanej pohľadávky na menu príslušného zmluvného štátu použije ministerstvo kurz vyhlásený Národnou bankou Slovenska platný ku dňu podpísania pôvodnej žiadosti o vymáhanie pohľadávky osobou oprávnenou konať za príslušný úrad zmluvného štátu. 
  (16) Ministerstvo zabezpečí zastavenie vymáhania pohľadávky, ak mu bola doručená  písomná informácia od príslušného úradu zmluvného štátu o tom, že pominuli dôvody na vymáhanie pohľadávky z dôvodu jej zániku alebo z iného dôvodu.
  (17) Vymoženú sumu pohľadávky poukáže vymáhajúci úrad na účet určený  ministerstvom. Ministerstvo poukáže vymoženú sumu pohľadávky na účet príslušného úradu zmluvného štátu do jedného mesiaca odo dňa jej vymoženia. Vymoženú pohľadávku ministerstvo poukazuje na účet príslušného úradu v mene zmluvného štátu. Táto pohľadávka sa prepočíta kurzom vyhláseným Národnou bankou Slovenska platným ku dňu podpísania žiadosti o vymáhanie pohľadávky osobou oprávnenou konať za príslušný úrad zmluvného štátu.“.

Poznámka pod čiarou k odkazu 16 sa vypúšťa.

10.  V § 8 ods. 1 sa slovo „alebo“ nahrádza čiarkou a za slovo „dlžníka“ sa vkladajú slová „alebo osoby uvedenej v § 6 ods. 3 písm. f)“ a slová „exekučnému titulu“ sa nahrádzajú slovom „písomnostiam“.

11. V § 8 ods. 2 sa za slovo „žiadosti“ vkladajú slová „ o vymáhanie pohľadávky“.

12. Poznámka pod čiarou k odkazu 18 znie:
„18) Napríklad § 71 zákona Slovenskej národnej rady č. 511/1992 Zb. v znení neskorších 
        predpisov, zákon č. .../2004 Z. z. (Colný zákon).“.

13. § 9 vrátane nadpisu znie:

„§ 9
Odmietnutie poskytnutia pomoci pri vymáhaní pohľadávky

  (1) Ministerstvo pomoc pri vymáhaní pohľadávky odmietne, ak jej poskytnutím nie je zabezpečená vzájomnosť alebo ak medzi dňom, kedy sa pohľadávka stala vymáhateľnou a dňom podania žiadostí uvedených v § 5, 5a a 6 uplynulo viac ako päť rokov. Ak bol podaný riadny opravný prostriedok alebo mimoriadny opravný prostriedok, táto lehota sa nepredlžuje.
  (2) O dôvodoch odmietnutia žiadostí uvedených v § 5, 5a a 6 ministerstvo informuje bezodkladne príslušný úrad zmluvného štátu, najneskôr do troch mesiacov odo dňa potvrdenia ich prijatia. 
  (3) Ak ministerstvo odmietne žiadosť o  vymáhanie pohľadávky príslušného úradu zmluvného štátu, ktorým je členský štát Európskej únie, informuje o jej zamietnutí zároveň aj komisiu Európskych spoločenstiev.“.

14. Za § 9 sa vkladajú § 9a a 9b, ktoré vrátane nadpisu znejú:

„Poskytovanie informácií

§ 9a
Poskytovanie informácií elektronickými prostriedkami

  (1) Všetky informácie podľa tohto zákona môže ministerstvo poskytovať elektronickými prostriedkami podpísané zaručeným elektronickým podpisom11b) s výnimkou žiadosti o
a) doručenie písomností spolu s písomnosťami, ktoré majú byť doručené, 
b) vymáhanie pohľadávky spolu s písomnosťami.
  (2) Ak nebude možné informácie podľa tohto zákona poskytovať elektronickými prostriedkami podpísané zaručeným elektronickým podpisom11b) alebo sa príslušné úrady zmluvných štátov dohodnú inak, môžu byť informácie poskytované v písomnej forme s uvedením dátumu, odtlačku úradnej pečiatky príslušného úradu zmluvného štátu a podpisu osoby oprávnenej konať za príslušný úrad zmluvného štátu. 
  (3) Ministerstvo zabezpečí, aby sa žiadosti uvedené v § 5, 5a a 6 vrátane písomností predložili príslušnému úradu zmluvného štátu v úradnom jazyku tohto štátu. Túto povinnosť ministerstvo nemá, ak príslušný úrad zmluvného štátu preklad odmietne. 
  (4) Ministerstvo poverí na vytvorenie technických podmienok pre poskytovanie informácií elektronickými prostriedkami orgán podľa osobitného predpisu18a). 
  (5) Pri údržbe, obsluhe a rozvoji spojovacej siete Európskej únie CCN/CSI, môžu mať k poskytovaným informáciám prístup len osoby riadne akreditované Bezpečnostným akreditačným orgánom Európskej komisie.

§ 9b
Poskytovanie informácií komisii Európskych spoločenstiev

  Ministerstvo každoročne do 15. apríla predkladá komisii Európskych spoločenstiev oznámenie podľa vzoru uvedeného v prílohe č. 8, v ktorom uvedie údaje o počte zaslaných a prijatých žiadostí o poskytnutie informácií, žiadostí o doručenie písomností a žiadostí o vymáhanie pohľadávky a údaje o výške pohľadávky a o vymožených pohľadávkach.“.

Poznámka pod čiarou k odkazu 18a znie:
„18a) § 3 zákona č. 150/2001 Z. z. v znení zákona č. 182/2002 Z. z.“.

15. V § 10 ods. 1 sa za slovo „štátu“ vkladajú slová „vrátane informácie uchovávanej v elektronických databázach a informácie poskytovanej elektronickými prostriedkami“. 

16. V § 10 sa odsek 2 dopĺňa písmenami d) a e), ktoré znejú: 
„d) dlžníkovi alebo fyzickej osobe alebo právnickej osobe, ktorá má v držbe aktíva 
      dlžníka, 
e) osobám riadne akreditovaným Bezpečnostným akreditačným orgánom Európskej komisie 
    na účely údržby, obsluhy a rozvoja spojovacej siete Európskej únie CCN/CSI.“.

17. Poznámka pod čiarou k odkazu 20 znie:
„20) Zákon č. 428/2002 Z. z. o ochrane osobných údajov.“. 

18. § 11 vrátane nadpisu znie:

„§ 11
Náklady súvisiace s poskytovaním pomoci

  (1) Náklady vynaložené v súvislosti s poskytnutím pomoci sa voči príslušnému zmluvnému  štátu neuplatňujú, ak je zabezpečená vzájomnosť. 
  (2) Slovenská republika zastúpená ministerstvom uhradí štátu, ktorý požiadal o pomoc pri  vymáhaní pohľadávky, náklady spojené s neoprávneným vymáhaním pohľadávky, ak ich zavinila. Slovenská republika je oprávnená požadovať od zmluvného štátu zastúpeného príslušným úradom zmluvného štátu úhradu nákladov spojených s  neoprávneným vymáhaním pohľadávky, ak ich zavinil tento zmluvný štát.
  (3) Ak je vymáhanie pohľadávky spojené s veľkými ťažkosťami, s nadmerne vysokými nákladmi alebo súvisí s bojom proti organizovanému zločinu, ministerstvo sa môže s príslušnými úradmi zmluvných štátov dohodnúť na úhrade nákladov spojených s vymáhaním takejto pohľadávky na základe písomnej žiadosti o úhradu nákladov, pričom táto žiadosť obsahuje ich podrobný rozpis. Náklady sa považujú za nadmerne vysoké, ak prevyšujú sumu vymoženej pohľadávky.
  (4) Prijatie žiadosti podľa odseku 3 ministerstvo písomne potvrdí najneskôr do siedmich dní odo dňa jej prijatia. 
  (5) Ministerstvo do dvoch mesiacov odo dňa prijatia žiadosti podľa odseku 3 informuje príslušný úrad zmluvného štátu o uznaní ich výšky uvedenej v podrobnom rozpise podľa odseku 3.
  (6) Úhrada nákladov spojených s vymáhaním pohľadávky sa vykoná do dvoch mesiacov odo dňa potvrdenia prijatia žiadosti podľa odseku 3.“.

19. Za § 11 sa vkladajú § 11a a 11b, ktoré znejú:

„§ 11a

  Týmto zákonom sa transponujú právne akty Európskej únie uvedené v prílohe č. 9.
 
§ 11b

  Podľa tohto zákona sa postupuje aj pri vymáhaní pohľadávok, ktoré vznikli v súvislosti s daňami, ktoré boli platné do 31. decembra 2003 a u ktorých nezaniklo právo vyrubiť daň.“. 

20. Slovo „pomoc“ vo všetkých tvaroch sa v celom texte zákona nahrádza slovami „pomoc pri vymáhaní pohľadávky“ v príslušnom tvare.

Čl. II

  Predseda Národnej rady Slovenskej republiky sa splnomocňuje, aby v Zbierke zákonov Slovenskej republiky  vyhlásil úplné znenie zákona č. 446/2002 Z. z. o vzájomnej pomoci pri vymáhaní niektorých finančných pohľadávok, ako vyplýva zo zmien a doplnení vykonaných týmto zákonom.

Čl. III

  Tento zákon nadobúda účinnosť 1. mája 2004.